ddrg/super_eurlex huggingface dataset:
FI Euroopan unionin virallinen lehti CE 78/144

(2004/C 78 E/0149)

KIRJALLINEN KYSYMYS E-2642/03

esittäjä(t): Maurizio Turco (NI) komissiolle

(10. syyskuuta 2003)

Aihe: Vientituki yhteisön jäsenvaltioista Vatikaanivaltioon vuonna 2001 viedylle juurikas- ja ruokosokerille sekä kemiallisesti puhtaalle sakkaroosille (jähmeille) (koodi 1701)

Jäsenvaltioista Vatikaanivaltioon vietävien maataloustuotteiden vientitukia koskeviin kysymyksiin E-1477/03 ja E-1480/03 (1)21. toukokuuta 2003 antamassaan vastauksessa komission jäsen Fischler ilmoitti, että komissio kokoaa tarvittavat tiedot voidakseen vastata kysymykseen ja ilmoittaa tutkimustensa tuloksista niin pian kuin mahdollista.

Juurikas- ja ruokosokerin sekä kemiallisesti puhtaan sakkaroosin (jähmeiden) (koodi 1701) vientiä koskevista lisätiedoista:

a) Euroopan komission CATS-tietokannan (Clearance Audit Trail System) mukaan Vatikaanivaltioon vietiin vuonna 2001 — Saksasta 24 150 kiloa, josta maksettiin vientitukea 10 118,61 euroa eli 0,42 euroa kilolta — Italiasta 2 285,300 kiloa, josta maksettiin vientitukea 1 016,39 euroa eli 0,44 euroa kilolta.

b) OECD:n (Organisation for Economic Co-operation and Development) tietokannan mukaan Vatikaanivaltioon vietiin vuonna 2001 — Saksasta 96 000 kiloa ja Itävallasta 1 207 700 kiloa.

c) Tietojen perusteella vaikuttaa siltä, että — vientitukea on maksettu perusteettomasti 1016,39 euroa OECD:n tietojen mukaisen määrän 2 285,30 kilolla ylittävältä osalta — vientitukea on jäänyt hakematta 551 674,62 euroa yhteensä 1 279 550 kilosta, josta olisi voinut myöntää yhteisön tukea.

Voiko komissio ilmoittaa, mitkä ovat ne tekniset syyt, joiden vuoksi yhteisön tukea ei ole haettu?

Onko komissio yhtä mieltä siitä, että yhä ilmeisemmät puutteet ja ristiriitaisuudet eri virallisista lähteistä saatavissa tiedoissa vaarantavat vakavasti tietojen uskottavuuden, ja voidaanko niiden epäillä johtuvan mahdollisista yhteisön varoihin kohdistuvista petoksista, vai voiko komissio jo nyt kiistää tämän mahdollisuuden?

Franz Fischlerin komission puolesta antama

yhteinen vastaus

kirjallisiin kysymyksiin E-2631/03, E-2632/03, E-2633/03, E-2634/03, E-2635/03, E-2636/03, E-2637/03, E-2638/03, E-2639/03, E-2640/03, E-2641/03 ja E-2642/03

(28. lokakuuta 2003)

Arvoisa parlamentin jäsen on saanut eri lähteistä tietoja, jotka on kerätty tietyssä yhteydessä ja tiettyä tarkoitusta varten. Näillä tiedoilla on näin ollen oma merkityksensä, kuten selitetään komission yhteisessä vastauksessa parlamentin jäsenen kirjallisiin kysymyksiin E-1477/03—E-1480/03 (2) ja komission vastauksessa parlamentin jäsenen kirjalliseen kysymykseen E-2586/03 (3).

Kuten näissä vastauksissa mainitaan, tietokannat ovat käsitteellisesti erilaisia eikä mahdollisista niiden välisistä ristiriidoista voida näin ollen tehdä johtopäätöksiä.

(1) EUVL C 70 E, 20.3.2004, s. 45.

(2) EUVL C 70 E, 20.3.2004, s. 45.

(3) Katso sivu 129.
FI Euroopan unionin virallinen lehti CE 84/3

(2004/C 84 E/0003)

KIRJALLINEN KYSYMYS E-0561/03

esittäjä(t): Olivier Dupuis (NI) komissiolle

(27. helmikuuta 2003)

Aihe: Hamadi Jebalin nälkälakko

Al Fajr -viikkolehden entinen päätoimittaja Hamadi Jebali on ollut nälkälakossa 13. tammikuuta 2003 lähtien eli jo 36 päivää. Poliittisten vankien kansainvälisen tukijärjestön AISPP:n mukaan Jebali vietiin 12. helmikuuta Bizerten sairaalan ensiapuosastolle. Vaikka sekä Tunisiassa että muualla maailmassa on esitetty lukuisia pyyntöjä Jebalin vapauttamiseksi, Tunisian viranomaiset eivät edelleenkään ole reagoineet tilanteeseen. Eräs Toimittajat ilman rajoja -järjestön jäsen oli pyytänyt päästä käymään Jebalin luona Nadorin vankilassa, joka sijaitsee Tunisian pohjoisosassa sijaitsevassa Bizerten kaupungissa, mutta sai 6. helmikuuta vankiloiden keskushallinnolta kielteisen vastauksen pyyntöönsä. Sekä Jebalin asianajaja Mohamed Nouri että Jebalin puoliso ovat kertoneet, että Tunisian kansallisesta turvallisuudesta vastaavan elimen jäsenet ovat painostaneet Jebalia erittäin voimakkaasti, jotta tämä lopettaisi nälkälakkonsa. Jebalin puolison ja hänen tyttäriensä asunto on valvonnan alaisena, ja heiltä on riistetty passit. Vuonna 1992 Tunisin sotatuomioistuin tuomitsi Jebalin 16 vuoden vankeuteen ”kuulumisesta laittomaan järjestöön”. Tuolloin Jebali oli juuri kärsinyt vuoden vankeusrangaistuksen sotatuomioistuinjärjestelmää kritisoivan artikkelin julkaisemisesta.

Mihin toimiin komissio on ryhtynyt Hamaldi Jebalin hyväksi? Onko komissio voinut Tunisissa olevan lähetystönsä välityksellä hankkia suoraan tietoja Jebalin pidätysolosuhteista ja hänen terveydentilastaan yli kuukauden nälkälakon jälkeen? Onko komissio nostanut esiin kysymystä yleisestä armahduksesta vuosien 1980—1990 välisenä aikana mielipiderikoksista tuomituille ja mikäli on, miten Tunisian viranomaiset ovat siihen reagoineet?
FI Euroopan unionin virallinen lehti CE 78/756

(2004/C 78 E/0804)

KIRJALLINEN KYSYMYS E-2797/03

esittäjä(t): Ria Oomen-Ruijten (PPE-DE) komissiolle

(19. syyskuuta 2003)

Aihe: Legioonalaistaudin torjuminen

Mikäli legioonalaistaudin esiintymisestä on tehty vain yksi ilmoitus, matkanjärjestäjien ei noudatettavien sääntöjen mukaan tarvitse ilmoittaa matkustajille taudista — on kyse vastikään esille tulleesta tapauksesta ja kaksi vuotta sitten sattuneesta tapauksesta. Mikäli epäillään, että majoituspaikassa on legioonalaistautia, vastuuhenkilöiltä voidaan vaatia toimenpiteitä jo yhdenkin ilmoituksen perusteella.

Kun legioonalaistaudista on saatu useita ilmoituksia, viranomaisilla on kaksi viikkoa aikaa tehdä asiasta raportti EWGLI:lle (European working group for legionella infections). Mikäli määräajan kuluessa ei saada väliaikaista raporttia asiasta, majoituspaikka kirjataan EWGLI:n Internet-sivuille.

1. Katsooko komissio, että ottaen huomioon legioonalaistaudin hengenvaarallisuuden matkanjärjestäjien olisi annettava matkustajille mahdollisimman täydellistä tietoa asiasta jo yhdenkin tauti-ilmoituksen perusteella? Mikäli vastaus on myönteinen, katsooko komissio, että tiedonvälitys on nykyisten sääntöjen mukaan liian rajattua?

2. Katsooko komissio, että ottaen huomioon legioonalaistaudin hengenvaarallisuuden matkanjärjestäjien olisi annettava matkustajille mahdollisimman täydellistä tietoa asiasta, kun legioonalaistaudista on tehty useita ilmoituksia? Katsooko komissio, että tässä tapauksessa kahden viikon määräaika on liian pitkä?

3. Aikooko komissio tehdä ehdotuksen tarkemmista määräyksistä, jotka koskevat legioonalaistaudista tiedottamista? Näin ollen vältyttäisiin enemmiltä uhreilta.

4. Mikäli vastaus kysymykseen 3 on myönteinen, aikooko komissio kirjata määräykset lainsäädäntöehdotukseen?

David Byrnen komission puolesta antama vastaus

(22. lokakuuta 2003)

Eurooppalaisen legionellatartuntojen verkoston (Ewglinet) työryhmän tekniset asiantuntijat ovat laatineet tautitapausten raportoimista, matkustajille tiedottamista ja kansallisten viranomaisten toimintaa koskevat ohjeet legioonalaistaudin puhkeamisen varalle. Asiasta vastaavien viranomaisten ja organisaatioiden ei ole pakko noudattaa ohjeita, mutta niitä voidaan käyttää korkeatasoiseen terveyden suojeluun tähtäävän päätöksenteon ja toiminnan lähtökohtana.

Ewglinetin kautta tehtävä yhteistyö on auttanut torjumaan legioonalaistautia, ja se on ollut huomattava edistysaskel. Asianomaiset viranomaiset eivät kuitenkaan ole yhtä mieltä tavasta, jolla asiantuntijoiden esittämiä ohjeita voidaan käyttää myöhemmin täytäntöön pantavien määräysten perustana.

Komissio on tukenut Ewglinetiä ja pyrkii siihen, että tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehdyn Euroopan parlamentin ja neuvoston päätöksen N:o 2119/98/EY (1) mukaisesti perustetussa tartuntatautien verkoston komiteassa edustettuina olevat viranomaiset löytävät yhteisen lähestymistavan. Tavoitteena on laatia sen pohjalta tieteellisiin ja teknisiin neuvoihin perustuvat ohjeet, joissa otetaan huomioon kysymyksessä mainitut ehdotukset.

(1) EYVL L 268, 3.10.1998.
2.

CATS perustettiin tukemaan komissiota tilintarkastusmenettelyssä. CATS-tietokanta on ollut käytössä varainhoitovuodesta 2000 alkaen. Komission tilintarkastajat käyttävät sitä Euroopan maatalouden ohjaus- ja tukirahastosta (EMOTR) maksettuja tukimenoja koskevien tarkastusten valmistelemiseen ja niiden suorittamiseen. Tietokanta on kuitenkin ennen kaikkea ja ensisijaisesti tilintarkastusväline, jonka tarkoituksena on helpottaa tilintarkastusten suorittamista. Komission asetuksen (EY) N:o 2390/1999 mukaisesti jäsenvaltioiden on toimitettavat komissiolle jokaista talousarviokohtaa koskevat tiedot EMOTR:n tukiosastosta maksettujen maksujen osalta. Ensinnäkin, tiedon laatu riippuu jäsenvaltioiden kerran vuodessa toimittamista tiedoista. Näiden tietojen toimittamisesta ovat vastuussa nimenomaan jäsenvaltiot. Toiseksi, komissio suorittaa erityisiä laatutarkastuksia, kuten ensimmäisessä kysymyksessä mainitaan, joilla pyritään jatkuvasti parantamaan tiedon laatua. Näin ollen komissiolla on käytettävissään luotettava väline, jota se voi käyttää jäsenvaltioissa maksettujen maataloustukimenojen tilintarkastuksissa. Niitä tietoja, joihin kohdistetaan yksityiskohtaisempia tarkastuksia tilintarkastusten ja tutkimusten yhteydessä, verrataan jäsenvaltioiden tuloksiin. Siitä huolimatta, että jokaisen atk-tietueen jokaista tietoa ei voida tarkastaa, tieto on laadultaan sellaista, että sitä voidaan käyttää näihin tilintarkastuksiin. Koska CATS on tehty ja suunniteltu tilintarkastusvälineeksi, sitä voidaan vain rajoitetusti käyttää tilastollisen ja analyyttisen tiedon tuottamiseen. On tärkeää korostaa, että hallitsevia parametrejä ovat tarkastusten kannalta merkittävät parametrit. Menot tarkastetaan ja vahvistetaan jäsenvaltioiden kuukausittaisten ilmoitusten perusteella.
FI Euroopan unionin virallinen lehti CE 84/292

(2004/C 84 E/0339)

KIRJALLINEN KYSYMYS E-4065/03

esittäjä(t): Glyn Ford (PSE) komissiolle

(14. tammikuuta 2004)

Aihe: Euroopan rasismin ja muukalaisvihan seurantakeskus

Euroopan parlamentin jäsenenä olen syvästi huolissani HVK:n 12. ja 13. joulukuuta 2003 pidetyssä huippukokouksessa esittämän ehdotuksen laillisuudesta. Euroopan parlamenttia kuulematta Euroopan rasismin ja muukalaisvihan seurantakeskus aiotaan korvata virastolla, jolla olisi laajemmat valtuudet. Miksi parlamenttia ei ole kuultu tässä keskeisen tärkeässä asiassa?

António Vitorinon komission puolesta antama vastaus

(18. helmikuuta 2004)

Valtionpäämiesten ja pääministerien tasolla Brysselissä 13. joulukuuta 2003 pidetyn jäsenvaltioiden edustajien kokouksen päätelmissä todetaan, että nykyisen Euroopan rasismin ja muukalaisvihan seurantakeskuksen valtuutusta pitäisi laajentaa ja keskuksesta pitäisi tehdä Euroopan ihmisoikeusvirasto. Komissio on ilmaissut aikomuksensa ehdottaa 2. kesäkuuta 1997 annetun neuvoston asetuksen (EY) N:o 1035/97 (1) muuttamista tältä osin. Ennen ehdotuksen tekemistä komissio aikoo kuitenkin käynnistää laajan kuulemismenettelyn kesällä 2004 julkaistavan neuvotteluasiakirjan pohjalta. Parlamentin osallistuminen on luonnollisestikin hyvin tärkeää, ja parlamentille annetaan riittävästi aikaa kantojensa ilmaisemiseksi. Tämän laajan kuulemisen jälkeen komissio aikoo tehdä ehdotuksen seurantakeskuksesta annetun perusasetuksen muuttamisesta vuoden 2005 alkupuolella. Tässä yhteydessä olisi pidettävä mielessä, että parlamentti esitti tällaisen viraston perustamista perusoikeuksista antamassaan vuoden 2001 mietinnössä.

(1) Neuvoston asetus (EY) N:o 1035/97, annettu 2. kesäkuuta 1997, Euroopan rasismin ja muukalaisvihan seurantakeskuksen perustamisesta, EYVL L 151, 10.6.1997.
FI Euroopan unionin virallinen lehti CE 88/148

(2004/C 88 E/0157)

KIRJALLINEN KYSYMYS E-3478/03

esittäjä(t): Baroness Sarah Ludford (ELDR) komissiolle

(24. marraskuuta 2003)

Aihe: Kukkatuonti Kolumbiasta ja GSP-järjestelmä

Miksi Kolumbian ala V (leikkokukat mukaan lukien) aiotaan sulkea GSP-järjestelmän ulkopuolelle siten, että niiltä kielletään etuuskohtelu?

Miten tämä voi olla oikeutettua, kun otetaan huomioon, että Kolumbian kukkatuonti EU:n markkinoille laski vuoden 1997 20,15 prosentista 15,41 prosenttiin vuonna 2001, ja kun otetaan huomioon, että Kolumbian kilpailijamaiden Israelin ja Kenian alan V tuontia ei suljeta GSP-järjestelmän ulkopuolelle?

Koska GSP:n "huume"järjestelyn syyt ovat valitettavasti edelleen olemassa, eikö EU pakota entistä useammat kolumbialaiset uudelleen riippuvaisiksi huumekaupasta, kun se peruuttaa maasta tuotavien kukkien etuuskohtelun?

Pascal Lamyn komission puolesta antama vastaus

(20. tammikuuta 2004)

Vuoden 2002 lopussa komissio aikoi vähentää edunsaajamaiden etuuksia tietyillä aloilla yleisestä tullietuusjärjestelmästä (GSP) annetun neuvoston asetuksen N:o 2501/2001 12 artiklan mukaisesti. Kyseisessä säännöksessä edellytetään, että komissio päättää muutoksista GSP-järjestelmään kuuluvissa tuotteissa vuosittain. Tarkoituksena on tehostaa järjestelmän tehokkuutta ja oikeudenmukaisuutta keskittämällä sen edut niitä eniten tarvitseville maille ja aloille. Tämä päätös ei kuitenkaan ole poliittinen, vaan perustuu ainoastaan taloudellisiin perusteisiin. Ennen päätöksen tekemistä komission on unionin menettelyjen (komitologian) mukaan saatava jäsenvaltioiden (määräenemmistön) tuki.

GSP-järjestelmä pyrkii olemaan kannustava. Se pyrkii erityisesti kannustamaan edunsaajamaita kehittymään monipuolistamalla talouttaan. Jos edunsaajamaan vienti on liikaa yhden alan varassa, tämä saattaa haitata sen kehitystä, ja sen perusteella etuuksia voidaan vähentää. Näin ollen Kolumbian tapauksessa etuuksien vähentämisen perusteena ei ole ollut unionin markkinaosuus vaan yksittäisen alan liian suuri osuus Kolumbian viennistä.

Toimesta mahdollisesti aiheutuvien erityisvaikeuksien ottamiseksi huomioon tullien palauttaminen käyttöön tapahtuu kuitenkin poikkeuksellisesti kahdessa vaiheessa (1. marraskuuta 2003 ja 1. toukokuuta 2004), jotta kauppa ei häiriintyisi.

Lisäksi neuvosto hyväksyi joulukuussa 2003 GSP-asetusta koskevan tarkistuksen, jonka mukaan edunsaajamaiden, joiden osuus on alle prosentin GSP-tuonnista, etuuksia ei enää voida vähentää. Kolumbia täyttää tämän uuden säännöksen ehdot vuodesta 2005 alkaen, ja näin ollen etuuksia ei enää vähennetä millään alalla, ja alaa V koskeva GSP-etuus palautetaan 1. tammikuuta 2005 alkaen.

Mitä tulee kukkien tuontiin Keniasta, komissio muistuttaa, että maa voi viedä leikkokukkia vapaasti Cotonoun sopimuksen nojalla eikä se hyödynnä GSP-järjestelmään.
FI Euroopan unionin virallinen lehti CE 88/473

(2004/C 88 E/0485)

KIRJALLINEN KYSYMYS E-3591/03

esittäjä(t): José Ribeiro e Castro (UEN) komissiolle

(5. joulukuuta 2003)

Aihe: Norsunluurannikko — sodan jatkuminen

Norsunluurannikon pohjoisosia hallussaan pitävät kapinallisjoukot julistivat eilen hätätilan toiminta-alueilleen ja syyttivät presidentti Laurent Gbagboa siitä, että hän on valmistelemassa tämän vuoden alussa keskeytyneiden sotatoimien jatkamista.

Kansallisen yhtenäisyyden hallituksen muodostamista koskevat erimielisyydet ovat ajaneet kummatkin osapuolet uusien taisteluiden partaalle neljän kuukauden kuluttua konfliktin virallisesta päättymisestä.

Poliitikot muista Länsi-Afrikan maista ovat yrittäneet pelastaa rauhanprosessin, mutta syyskuussa siirtymäajan hallituksesta lähteneet kapinalliset ovat nyt ilmoittaneet, että presidentti suunnittelee hyökkäystä Manin ja Bouakén kaupunkeihin.

Kysyn komissiolta seuraavaa:

— Seuraako komissio Norsunluurannikon konfliktitilanteen pahenemista? Mitä seurauksia konfliktin uudelleen puhkeamisella on kyseiselle maapallon alueelle?

— Onko komissio ottanut yhteyttä konfliktin osapuoliin? Miten komissio aikoo painostaa osapuolia lopettamaan kyseisen tilanteen ja edistämään keskinäistä ymmärrystä?

— Mihin toimenpiteisiin komissio on ryhtynyt tai aikoo ryhtyä varmistaakseen maassa asuvien yhteisön jäsenvaltioiden kansalaisten turvallisuuden?

Poul Nielsonin komission puolesta antama vastaus

(15. tammikuuta 2004)

Komissio seuraa tarkasti Norsunluurannikon poliittisen tilanteen kehittymistä sekä päätoimipaikassaan että Abidjanin lähetystönsä välityksellä. Päätoimipaikassa seurataan tilannetta päivittäin ja lisäksi siellä kokoontuu säännöllisesti Norsunluurannikkoa käsittelevä tilapäinen työryhmä, jota johtaa Länsi- ja Keski-Afrikan asioista vastaava johtaja. Työryhmä koostuu kaikkien asianosaisten komission pääosastojen edustajista. Abidjanissa lähetystöön on vastikään nimitetty poliittinen neuvonantaja, ja lähetystön päällikkö on yksi vähintään kerran viikossa kokoontuvan Marcoussisin sopimuksen seurantakomitean 13 jäsenestä.

Marcoussisin sopimuksen seurantakomitean välityksellä komissio on yhteydessä molempiin puoliin. Lisäksi puheenjohtaja Prodi vieraili Abidjanissa 13. marraskuuta 2003: hän tapasi presidentti Gbagbon, pääministeri Diarran ja hänen hallituksensa jäsenet, Marcoussisin sopimuksen seurantakomitean sekä sopimuksen allekirjoittaneet kymmenen poliittista tahoa. Hän korosti osapuolten tarvetta päästä sopuun keskenään sekä sitä, että unioni on halukas antamaan maalle apua, mutta vasta sitten, kun rauha on saatu aikaan, mikä tarkoittaa, että aseistariisuntaprosessi on saatava aikaan ja maan on yhdistyttävä jälleen. Hän kehotti kapinallisjoukkoja palaamaan ministerineuvostoon ja presidentti Gbagboa sekä hallitusta panemaan Marcoussisin sopimuksen kaikilta osin täytäntöön.

Tämä asia kuuluu jäsenvaltioiden toimivaltaan: komissiolla ei ole käytettävissään logistisia mahdollisuuksia kolmansissa maissa asuvien unionin kansalaisten turvallisuuden varmistamiseksi.
FI Euroopan unionin virallinen lehti CE 88/434

(2004/C 88 E/0439)

KIRJALLINEN KYSYMYS E-2701/03

esittäjä(t): Geoffrey Van Orden (PPE-DE) komissiolle

(11. syyskuuta 2003)

Aihe: Lastensuojelun rahoitus Bulgariassa

Bulgaria saa liittymistä edeltävää rahoitusta. Kuinka paljon varoja on osoitettu lastensuojeluun ja lasten hyvinvointiin liittyviin hankkeisiin? Mitä ehdotuksia on esitetty lisävarojen suuntaamisesta tälle alalle?

Günter Verheugenin komission puolesta antama vastaus

(30. syyskuuta 2003)

Bulgarian on komission vuoden 2002 määräaikaiskertomuksessa Bulgarian edistymisestä Euroopan unioniin liittymisen valmisteluissa (1) esitetyn mukaisesti jatkettava ponnisteluja lastenhuoltojärjestelmänsä uudistamiseksi ja varmistettava, että YK:n yleissopimusta lapsen oikeuksista noudatetaan täysimääräisesti, että lapsen etu otetaan huomioon ja että lapsen sijoittaminen laitokseen on aina vaihtoehdoista viimeinen.

Komissio tukee liittymistä valmistelevin varoilla Bulgariaa tämän alan toimissa. Lasten hyvinvointiin liittyvää Child Welfare Reform -hanketta tuetaan 3,5 miljoonalla eurolla Phare-ohjelmasta, ja Bulgarian 0,5 miljoonan euron rahoitusosuutta ollaan jo panemassa täytäntöön pääasiassa kumppanuustoiminnan muodossa. Hankkeen tavoitteena on avustaa viranomaisia parantamaan syrjäytyneitä lapsia (joihin luetaan iso joukko romanilapsia sekä vammaiset lapset) koskevia politiikkojaan. Hankkeessa tuetaan ja koulutetaan asianomaisia kansallisen ja aluetason elimiä, pyritään edistämään vaihtoehtoisen lastenhuollon kehittämistä sekä tukemaan valittujen lastenkotien johdon ja hoidon uudistamista.

Myös toisesta, vuoden 2003 liittymistä valmistelevista varoista rahoitettavasta hankkeesta on periaatteessa sovittu. Kyseessä on henkisesti vajavaisten elämänlaadun parantamishanke (Phare-rahoitus: 2 miljoonaa euroa; Bulgarian rahoitusosuus: 0,67 miljoonaa euroa), jonka tavoitteena on tukea vaihtoehtoisten, henkisesti vajavaisille lapsille ja aikuisille tarkoitettujen terveydenhuolto-, sosiaali- ja koulutuspalvelujen kehittämistä ja parantamista.

Useilla hankkeilla tuetaan välillisesti lastensuojelua Bulgariassa. Esimerkkinä mainittakoon romanien kotouttamishanke Roma Population Integration (Phare-rahoitus 1,65 miljoonaa euroa). Siinä tavoitteena on lisätä romanilasten koulunkäyntiä poistamalla taloudellisia ja kulttuuria esteitä esikoulu- ja ala-astetasolla, nostaa monikulttuurisessa ympäristössä toimivien ammattitaitoisten opettajien määrää ja ottaa käyttöön valtakunnallinen opinto-ohjelma, jonka sisältö on tarkistettu monikulttuuriseksi. Myös kansalaisyhteiskuntaan liittyviin hankkeisiin sisältyy muita heikommassa asemassa oleville väestöryhmille suunnattuja yhteiskuntaansopeuttamistoimia.

Liittymistä valmistelevaa tukea on tarkoitus myöntää myös monivuotisen (2004—2006) ohjelmasuunnittelun yhteydessä. Bulgarian viranomaisen odotetaan tekevän lähiaikoina tätä koskevia ehdotuksia.

Komissio seuraa jatkossakin tiiviisti alan tilanteen kehittymistä ja tekee läheistä yhteistyötä muiden keskeisten avunantajien ja kansainvälisten organisaatioiden, kuten Maailmanpankin ja YK:n kehitysohjelman, kanssa.

(1) KOM(2002) 700 lopullinen.
FI Euroopan unionin virallinen lehti CE 88/466

(2004/C 88 E/0480)

KIRJALLINEN KYSYMYS E-3521/03

esittäjä(t): Anne Van Lancker (PSE) komissiolle

(25. marraskuuta 2003)

Aihe: Ihmisoikeusrikkomukset Yhdysvalloissa

Fernando González, Rene González, Gerardo Hernández, Ramón Labanino ja Antonio Guerrero ovat viisi Yhdysvalloissa tällä hetkellä vankina olevaa kuubalaista, joita syytetään muun muassa vakoilu- ja murhayrityksistä. He soluttautuivat Miamin kuubalaisten järjestöihin estääkseen Kuubaa vastaan suunnattavat terroristihyökkäykset. Viiden kuubalaisen oikeuskäsittely pidettiin Miamissa, mutta sen pitämistä Miamissa ei voida pitää riippumattomana, koska kuubalaissiirtolaisten yhteisö vastustaa voimakkaasti Kuuban hallitusta. Oikeudenkäynnin pitäminen Miamissa loukkaa Yhdysvaltojen perustuslain viidettä ja kuudetta lisäystä. Syytetyt tuomittiin ilman todisteita. Näiden tietojen perusteella 105 brittiläistä parlamentin jäsentä allekirjoitti vetoomuksen asian käsittelystä uudelleen. Lisäksi kahden viisi vuotta vankilassa olleen tuomitun (Gerardo Hernándezin ja Rene Gonzálezin) vaimoilta on evätty oikeus nähdä miehiään. Amnesty International on jo tuominnut vierailuoikeuden epäämisen.

Onko komissio tietoinen edellä mainituista seikoista? Aikooko komissio ottaa asian puheeksi Yhdysvaltain hallituksen kanssa?

Christopher Pattenin komission puolesta antama vastaus

(15. tammikuuta 2004)

Euroopan unioni ei ole ottanut kantaa arvoisan parlamentin jäsenen tarkoittamaan erityistapaukseen. Yleensä unioni ei puutu yksittäistapauksiin paitsi, jos kyseessä on kuolemantuomio ja tapaukseen sovelletaan neuvoston 29. kesäkuuta 1998 hyväksymässä yhteisessä kannassa esitettyjä suuntaviivoja.
FI Euroopan unionin virallinen lehti CE 78/360

(2004/C 78 E/0379)

KIRJALLINEN KYSYMYS E-1141/03

esittäjä(t): Stavros Xarchakos (PPE-DE) komissiolle

(1. huhtikuuta 2003)

Aihe: Kreikan maanvyörymät ja niiden seuraukset rakennushankkeille

Viime aikoina eri puolilla Kreikkaa on esiintynyt laajoja maanvyörymiä, jotka ovat aiheuttaneet valtavia tuhoja infrastruktuurille. Näissä maanvyörymissä on tuhoutunut lisäksi taloja ja viljelyksiä, ja jopa uusille teille (kuten Korintin ja Tripolin väliselle moottoritielle) on aiheutunut valtavia, käsittämättömiä tuhoja.

Voivatko nämä maanvyörymät liittyä Kreikkaa laajemmin koetelleisiin geologisiin mullistuksiin, jotka voivat johtua esimerkiksi voimakkaasta seismisestä toiminnasta? Ovatko Kreikan viranomaiset toimittaneet komissiolle tietoja maanvyörymistä? Mihin toimiin komissio on ryhtynyt selvittääkseen syyt EU:n yhteisrahoittamia rakennushankkeita jatkuvasti koetelleisiin vahinkoihin Kreikassa?

Michel Barnier'n komission puolesta antama vastaus

(15. toukokuuta 2003)

Komissio pyytää arvoisaa parlamentin jäsentä tutustumaan vastauksiin, jotka se on antanut Konstantinos Hatzidakisin, Alexandros Alavanosin ja Antonios Trakatellisin esittämiin kirjallisiin kysymyksiin E-0492/03 (1), E-0657/03 (2) ja E-0910/03 (3).

(1) EUVL C 242 E, 9.10.2003, s. 136.

(2) EUVL C 268 E, 7.11.2003, s. 116.

(3) EUVL C 11 E, 15.1.2004, s. 154.